Et flertal i Folketinget har torsdag vedtaget et tildækningsforbud, som reelt er et forbud mod at bære niqab eller burka.

Liberal Alliances folketingsmedlemmer, der ikke er ministre, stemte alle imod, undtagen Henrik Dahl.

Mette Gjerskov stemte imod som den eneste fra Socialdemokratiet.

75 stemte for, og 30 stemte imod i det, der kaldes en clearingaftale.

Det er en aftale mellem partigrupperne, som gør det muligt for medlemmer at være fraværende fra afstemninger, uden at det får konsekvenser.

Eva Kjer Hansen (V) ville oprindeligt stemme imod, men ombestemte sig, da hun trådte ind som minister for fiskeri, ligestilling og nordisk samarbejde.

Undervejs i forhandlingerne droppede regeringen fængsel som straf for at overtræde forbuddet.

I stedet skal man betale en bøde på 1000 kroner ved overtrædelse første gang. Først fjerde gang og derover straffes overtrædere med en bøde på 10.000 kroner.

Dansk Folkeparti fremlagde tidligere på ugen et ændringsforslag, som skulle sende gentagne overtrædere i fængsel.

Det kunne der dog ikke findes flertal for, og Dansk Folkeparti stemte alligevel for det samlede forslag.

På de sociale medier glæder Dansk Folkeparti sig da også over forbuddet.

Opdateres

Ritzau